Na temelju članka 18. Statuta Sveučilišta u Zadru (siječanj 2023.), na prijedlog Voditelja Studentskog centra Sveučilišta u Zadru (u daljnjem tekstu: Centar), rektorica Sveučilišta u Zadru utvrđuje pročišćeni tekst Pravilnika o domskom redu i uvjetima boravka studenata u studentskim domovima Sveučilišta u Zadru.

Pročišćeni tekst Pravilnika o domskom redu i uvjetima boravka studenata u studentskim domovima Sveučilišta u Zadru obuhvaća Pravilnik o izmjenama i dopunama Pravilnika o domskom redu i uvjetima boravka studenata u studentskim domovima Sveučilišta u Zadru (20. srpnja 2022.) i Pravilnik o izmjenama i dopunama Pravilnika o domskom redu i uvjetima boravka studenata u studentskim domovima Sveučilišta u Zadru (5. svibnja 2023.) u kojima je utvrđeno vrijeme njihovog stupanja na snagu

**PRAVILNIK**

**O DOMSKOM REDU I UVJETIMA BORAVKA**

**STUDENATA U STUDENTSKIM DOMOVIMA SVEUČILIŠTA U ZADRU**

**(pročišćeni tekst)**

# I. OPĆE ODREDBE

**Članak 1.**

(1) Ovim Pravilnikom o domskom redu i uvjetima boravka studenata u studentskim domovima Sveučilišta u Zadru (u daljnjem tekstu: Pravilnik) regulira se:

1. useljenje i iseljenje studenata

2. prava i obveze studenata stanara studentskog doma i

3. odgovornost studenata stanara studentskog doma.

(2) Pojmovi koji se u ovome Pravilniku upotrebljavaju u muškome rodu odnose se na pripadnike oba spola.

**Članak 2.**

(1) Sveučilište u Zadru ima dva studentska doma na adresama: Dr. Franje Tuđmana 24d i Put Stanova 1A, te se Pravilnik primjenjuje na sve stanare studentskih domova i njihove posjetitelje.

(2) U slučaju potrebe, pojedine odredbe Pravilnika mogu se izuzeti iz primjene o čemu Voditelj Centra donosi posebnu odluku (daljnjem tekstu: Voditelj).

(3) U slučaju više sile i posebnih okolnosti (epidemija, potres, poplava, mobilizacija objekta i sličnih događaja koji se ne mogu predvidjeti i na koje se ne može utjecati) stanari su obvezni prihvatiti i provoditi odluke i postupati prema uputama Voditelja, Sveučilišta u Zadru, Ministarstva znanosti i obrazovanja, Stožera Civilne zaštite i dr. te prema potrebi privremeno iseliti, preseliti u drugu sobu ili objekt.

II. USELJENJE I ISELJENJE STUDENATA

***1. Useljenje i preseljenje***

**Članak 3.**

(1) Useljenje studenata u studentski dom obavlja se na početku akademske godine na temelju provedenog natječaja za dodjelu prava na subvencionirano stanovanje i konačne rang-liste.

(2) Studenti koji su već bili smješteni u studentskom domu, a nisu podmirili svoje obveze prema Studentskom domu ne mogu useliti u dom dok ne podmire obveze, a ako ih ne podmire do 31. kolovoza gube pravo na smještaj u domu.

Članak 4.

(l) Pravo na smještaj student ostvaruje na temelju ostvarenih bodova na natječaju za smještaj studenata, koji se raspisuje za svaku akademsku godinu.

(2) Studenti se u pravilu useljavaju do početka predavanja na visokom učilištu koje su upisali, a najkasnije do 10. listopada.

(3) U slučaju da je istekao rok iz prethodnog stavka, a student nije uselio u dom, smatrat će se da je student odustao od smještaja u dom te gubi pravo na smještaj u tekućoj akademskoj godini.

(4)Izuzetak od stavka 3. ovog članka je slučaj kada student na vrijeme obavijesti Studentski centar Sveučilišta u Zadru da neće iz opravdanih razloga (smrtni slučaj u bližoj obitelji, bolest i sl.) biti u mogućnosti useliti u navedenom roku, te to dokumentira.

(5) Odluku o naknadnom useljenju studenta donosi Voditelj.

Odredbom članka 1. Pravilnika o izmjenama i dopunama Pravilnika o domskom redu i uvjetima boravka studenata u studentskim domovima Sveučilišta u Zadru (20. srpnja 2022.), mijenjan je članak 4. stavak 2.

Članak 5.

(1) Student može useliti u dom samo osobno.

(2) Prilikom useljenja student je obavezan priložiti:

1. osobnu iskaznicu,

2. liječničku potvrdu da nema kontraindikacija za smještaj u dom,

3. dvije fotografije veličine 3x3 cm

(3) U slučaju da student ne priloži liječničku potvrdu iz stavka 2. točke 2. ovog članka neće moći useliti u dom.

(4) Prilikom useljenja student potpisuje Ugovor o korištenju smještaja u studentskom domu.

Članak 6.

(1) Ispunjenjem obveza iz prethodnog članka student postaje stanarom studentskog doma u tekućoj akademskoj godini i zadužuje se potrebnom opremom za stanovanje koju čini nepokretni i pokretni dio specificiran u Zadužnici, koju student obvezno potpisuje nakon što se uvjeri da je sve što je navedeno na zadužnici zaprimio u ispravnom stanju.

(2) Zadužnica iz st.1. ovog članka čini sastavni dio Ugovora o korištenju smještaja u studentskom domu.

Članak 7.

(1) Raspored studenata po sobama vrši se prema ostvarenom mjestu na rang-listi, a raspored će napraviti koordinatori za smještaj studenata u Studentskom domu, nakon suglasnosti Voditelja.

(2) Stanar studentskog doma ne može preseliti iz jedne u drugu sobu bez odobrenja Voditelja.

(3) Voditelj će odobriti stanaru preseljenje iz sobe u sobu tijekom akademske godine uz uvjet da stanar sam pronađe zamjenu, a da se preseljenjem ne poremete odnosi u utvrđenim kapacitetima.

(5) Voditelj može odbiti preseljenje stanara, bez objašnjenja.

Članak 8.

(1) Voditelj može preseliti stanara u drugu sobu iako to stanar nije tražio, ako se tim preseljenjem poboljšava iskorištenost smještajnih kapaciteta, ostvaruje racionalizacija troškova poslovanja ili se osigurava red i mir u studentskom domu.

(2) U slučaju odsutnosti stanara, Centar može izvršiti preseljenje stanara i bez njegove nazočnosti, o čemu se sačinjava zapisnik.

Odredbom članka 2. Pravilnika o izmjenama i dopunama Pravilnika o domskom redu i uvjetima boravka studenata u studentskim domovima Sveučilišta u Zadru (5. svibnja 2023.) u članku 8. dodan je stavak 2.

Članak 9.

(1) Student je dužan preseliti u drugu sobu u istom ili drugom objektu Studentskog doma ako postoji potreba za obnovom, održavanjem sobe ili opreme, hitnog popravka ili uslijed više sile i posebnih okolnosti navedenih u čl. 2. st. 3.

(2) Student se dužan preseliti u roku koji utvrdi Voditelj.

(3) Studenti koji su smješteni u dvokrevetnoj ili trokrevetnoj sobi, a cimer ne useli ili tijekom boravka iseli, mogu koristiti sobu kao „manjekrevetnu“ uz uvjet da nema potrebe za smještajem drugih studenata te uz obvezu potpisivanja novog ugovora i plaćanja nove cijene smještaja sukladno Odluci o cijeni smještaja za studente u studentskom domu.

*2. Kontrola ostvarivanja prava na smještaj*

Članak 10.

(1) Ostvareno pravo studenata na smještaj podliježe kontroli. Kontrola prava na smještaj provodi se putem revizije prava na smještaj, kontrolama statusa studenata putem ISSP sustava i povremenim kontrolama po sobama.

(2)Reviziju prava na smještaj organizira i provodi Povjerenstvo za reviziju Centra, kojeg imenuje Voditelj.

(3) Kontrola statusa studenata putem ISSP sustava provodi se putem računalnog sustava.

(4)Povremena kontrola po sobama provodi se na zahtjev Voditelja, tako da se izvrši neposredna provjera soba i osoba prisutnih u sobama.

(5) Broj kontrola nije ograničen. Vrijeme povremene kontrole, kao i način njene provedbe, određuje Voditelj.

Odredbom članka 3. Pravilnika o izmjenama i dopunama Pravilnika o domskom redu i uvjetima boravka studenata u studentskim domovima Sveučilišta u Zadru ( 5. svibnja 2023.) u članku 10. mijenjani su stavci 1. i 3.

*3. Iseljenje*

Članak 11.

(1) Student ostvaruje pravo na smještaj u studentski dom na određeno vrijeme, od početka akademske godine do 15. srpnja iduće godine. Studenti koji koriste usluge smještaja nakon 15. srpnja, trebaju se najkasnije do 25. lipnja javiti Voditelju radi dogovora oko rezervacije privremenog smještaja iz čl. 15.

(2) Stanar studentskog doma može tijekom akademske godine iseliti iz doma i prije roka pri čemu nije obvezan navoditi razloge iseljenja, no dužan je najaviti iseljenje najkasnije do 25-og dana u prethodnom mjesecu. Stanar koji ne najavi iseljenje do navedenog datuma bit će obvezan platiti račun za cijeli mjesec bez obzira na datum iseljenja.

(3) Iseljenje iz Studentskog doma moguće je i na temelju rješenja Voditelja.

Članak 12.

(1) Stanari doma su obvezni osobno se razdužiti prilikom iseljenja iz doma.

(2) Pod razduživanjem se podrazumijeva:

- čišćenje i uređenje sobe i zadužene opreme

- predaja sobe, kupaonice, WC-a i opreme u stanju u kakvom je preuzeta

- plaćanje stanarine i ostalih eventualnih dugovanja

(3) U slučaju suprotnom od odredbe stavka 2. točka 1. ovog članka, čišćenje i uređenje sobe i opreme u sobi naplatit će se u iznosu od 30,00 EUR po stanaru.

(4) U slučaju utvrđene štete stanar je dužan platiti račun za saniranje štete dostavljen od Centra u roku navedenom na računu.

(5) Prilikom razduživanja stanari su dužni ukloniti sve svoje stvari iz doma.

(6) Stvari ostavljene u sobi i na prostoru studentskog doma čuvaju se 15 dana od dana iseljenja, a nakon proteka roka smatra se da ih student ne želi preuzeti, odnosno Centar ih nije dužan čuvati.

(7) Stanar je dužan iseliti odnosno iznijeti svoje stvari i predati ključ/karticu na recepciji doma odmah nakon što osoba zadužena za pregled sobe odobri iseljenje. U slučaju da student ne vrati ključ/karticu, ista će se naplatiti 20,00 EUR.

(8) Razduženje se, uz prethodnu najavu koordinatorima za smještaj studenata, obavlja radnim danom u vremenu od 8,00 do 15,00 sati. Razduženje se može, iznimno, uz prethodnu najavu i prema dogovoru s koordinatorima za smještaj studenata, obaviti i u nekom drugom terminu.

Odredbom članka 4. Pravilnika o izmjenama i dopunama Pravilnika o domskom redu i uvjetima boravka studenata u studentskim domovima Sveučilišta u Zadru ( 5. svibnja 2023. ) mijenja je članak 12.

*4. Privremeno iseljenje*

Članak 13.

(1) U slučaju da student tijekom akademske godine neće boraviti u domu više od 2 mjeseca, iz opravdanih razloga kao što je međunarodna razmjena, studijsko putovanje, obavljanje prakse na drugim sveučilištima ili bolest, sklopit će se sporazum o privremenom iseljenju i mirovanju prava na smještaj studenta u domu.

(2) Za vrijeme mirovanja prava na smještaj student ne plaća naknadu za smještaj.

(3) Student je dužan podnijeti zahtjev za privremeno iseljenje u kojem će navesti vrijeme trajanja privremene odsutnosti, do 25. u prethodnom mjesecu.

(4) U slučaju da postoji potreba za smještaj drugog studenta u sobu odsutnog studenta, Centar će istu dodijeliti drugom studentu, a po povratku odsutnog studenta dodijeliti će mu drugu sobu, po mogućnosti iste vrste.

*5. Iseljenje osobe bez prava na smještaj*

Članak 14.

(1) Centar će iseliti osobu za koju utvrdi da se bez pravne osnove uselila, odnosno koristi smještaj u domu, i to odmah po saznanju za tu okolnost, te poduzeti disciplinske mjere propisane ovim Pravilnikom.

*6. Privremeni smještaj*

Članak 15.

(1) Smještaj studenata u studentskim domovima u vrijeme ljetnih praznika je privremeni smještaj. Centar utvrđuje uvjete privremenog smještaja i cijenu smještaja kao i prava i obveze studenata tijekom privremenog smještaja.

III. PRAVA I OBVEZE STANARA STUDENTSKOG DOMA

*1. Prava stanara studentskog doma*

Članak 16.

(1) Student stanar ima pravo nesmetanog korištenja smještaja u studentskom domu.

(2) Centar je obvezan poduzeti sve potrebne mjere da se u studentskim domovima osiguraju: nesmetan boravak u sobi i zajedničkim prostorijama, red i mir u sobama, zajedničkim prostorijama, terasama i dvorištu doma, te uvjeti za učenje, sukladno mogućnostima i uvjetima utvrđenim općim aktima Centra, ali i potrebni mir susjedima, osobito nakon 23 sata.

(3) Studenti stanari dužni su imati razumijevanje za buku nastalu uslijed popravaka u i oko objekata te prilikom izvođenja servisa opreme i uređaja u studentskom domu.

Članak 17.

(1) Student ima pravo na:

* korištenje sobe s pripadajućom kupaonicom i WC-om te inventarom i ostalom opremom u sobi,
* upotrebu tople i hladne vode te električne energije,
* zamjenu posteljine svakih 14 dana,
* namjensko korištenje zajedničkih prostorija (čajnih kuhinja, dnevnih boravaka, učionica, praonica rublja, zajedničkih balkona, terasa). Korištenje dnevnog boravka/učionice moguće je samo u vremenu koje odredi Centar.
* korištenje internetske mreže
* korištenje perilice i sušilice rublja uz plaćanje naknade po pojedinom pranju i sušenju,
* čišćenje zajedničkih prostorija,
* pravodobno i kvalitetno otklanjanje kvarova u studentskom domu i studentskoj sobi.

(2)Centar ne odgovara za oštećenje odjeće uslijed kvarova nastalih zbog nestručnog ili neprimjerenog rukovanja perilicom i sušilicom rublja.

(3) Centar ne odgovara za oštećenje ili nestanak privatne imovine stanara ostavljene u sobama i zajedničkim prostorijama.

Odredbom članka 5. Pravilnika o izmjenama i dopunama Pravilnika o domskom redu i uvjetima boravka studenata u studentskom domovima Sveučilišta u Zadru (5. svibnja 2023.) u članku 17. mijenja se stavak 1. točka 4., dodaje se stavak 2., a stavak 2. postaje stavak 3.

Članak 18.

(1) Stanari studentskog doma mogu primati posjete u sobe u vremenu od 9,00 do 22,00 sata.

(2)Najava posjeta se obavlja u radno vrijeme Centra u vremenu od 8,00 do 15,00 sati. Svi posjetitelji dužni su se prijaviti na recepciji/porti prilikom dolaska te odjaviti prilikom odlaska, te predočiti identifikacijsku ispravu. Ukoliko se posjetitelji ne prijave, obveza je primatelja posjete da to učini.

(3) Stanar može primiti na noćenje posjetitelja uz pisanu suglasnost nadležnog koordinatora za smještaj studenata, Voditelja Centra i sustanara iz sobe. Obrazac suglasnosti se preuzima u uredu koordinatora za smještaj studenata.

(4) Stanari studentskog doma koji su primili posjetu odgovorni su zajedno s posjetiteljima za narušavanje reda i mira u domu, kao i za ostalo ponašanje posjetitelja.

(5) Stanaru studentskog doma mogu zahtijevati da se posjetitelj udalji iz studentskog doma, odnosno sobe ili ostalih zajedničkih prostora ili površina Centra, ukoliko posjetitelj svojim ponašanjem ili nazočnošću narušava red i mir.

(6) Utvrđivanje neovlaštenog boravka i posjete podliježe disciplinskim mjerama.

Odredbom članka 6. Pravilnika o izmjenama i dopunama Pravilnika o domskom redu i uvjetima boravka studenata u studentskim domovima Sveučilišta u Zadru (5. svibnja 2023. ) mijenja se članak 18.

Članak 19.

(1) Stanari studentskog doma mogu koristiti zajedničke prostorije u domu. Namjenu zajedničkih prostorija, vrijeme korištenja i način korištenja zajedničkih prostorija utvrđuje Voditelj.

*2. Obveze stanara studentskog doma*

Članak 20.

(1) Student je dužan plaćati stanarinu do iseljenja iz studentskog doma sukladno Odluci o cijeni smještaja za studente u Studentskom domu koju je donio Senat Sveučilišta u Zadru.

Članak 21.

(1) Stanar doma dužan je plaćati stanarinu do datuma naznačenog kao datum dospijeća na računu, uz obvezu čuvanja dokaza o uplati. Stanari će račune dobiti svakog prvog radnog dana u mjesecu (osim u rujnu i listopadu) te su dužni izvršiti uplatu stanarine na žiro-račun Sveučilišta u Zadru, sukladno utvrđenom modelu i pozivu na broj navedenom na računu za tekući mjesec. Stanarina se ne može uplatiti gotovinom u Centru, već u bankama, pošti, Fini, i putem e-bankarstva.

(2) Stanari koji usele u dom do 15-og dana u mjesecu plaćaju puni iznos mjesečne stanarine, a od 16-og dana u mjesecu plaćaju polovicu iznosa mjesečne stanarine. Stanari koji isele iz doma do 15-og dana u mjesecu, uz prethodnu najavu sukladno čl.11. st. 2., plaćaju polovicu iznosa mjesečne stanarine, a od 16-og dana u mjesecu plaćaju puni iznos mjesečne stanarine.

(3) Ako stanar studentskog doma ne plati stanarinu do datuma dospijeća dobit će opomenu za neplaćanje.

(4) Ako stanar studentskog doma ne plati stanarinu nakon proteka roka iz opomene, Voditelj će izdati Rješenje o iseljenju studenta, a sve u roku 10 (deset) dana od posljednjeg dana određenog za plaćanje stanarine.

(5) U slučaju objektivnih razloga (smrtni slučaj u obitelji, bolest i sl.) Voditelj može odobriti studentu plaćanje stanarine nakon roka utvrđenog u stavku 1. ovog članka.

Članak 22.

(1) Stanar studentskog doma dužan je čistiti i uređivati sobu u kojoj je smješten, a u zajedničkim prostorijama i okolišu doma dužan je održavati primjeren red i čistoću.

(2) Stanar je dužan zajedničke prostorije (čajne kuhinje, dnevne boravke,…) i vanjski prostor nakon svake uporabe ostaviti u urednom stanju kako bi iste mogli koristiti i ostali stanari.

(3) Stanari su dužni na ekonomičan način koristiti vodu, toplu vodu, sustave grijanja i hlađenja.

(4) U studentskom domu nije dozvoljeno:

* pripremanje hrane na terasama, u dvorišnom prostoru Centra, u sobi, i dr. prostorijama osim u čajnim kuhinjama
* bacanje, ostavljanje ili odlaganje otpadaka i drugih predmeta izvan prostora određenih za odlaganje otpada
* ostavljanje vrećica s otpadom ispred sobe, u hodniku ili u zajedničkim prostorijama
* upotreba zajedničkih prostorija protivno njihovoj namjeni
* sušenje rublja na prozorima i balkonima te ostavljanje obuće na prozorima ili u hodniku doma
* na grile/“škure“/žaluzine stavljati rublje, ručnike i druge predmete na sušenje, također se na prozore ne smiju stavljati čaše, pepeljare niti bilo kakvi predmeti koji bi mogli pasti i nekoga ozlijediti,
* odlaganje hrane i drugih predmeta po prozorima
* držanje bicikla, romobila i vozila na električni pogon u unutarnjim prostorijama doma (soba, hodnik, stubište, lift,…)
* vožnja rolama, biciklom, romobilom i vozilima na električni pogon u unutarnjim prostorijama doma (soba, hodnik, stubište, lift,…),
* držanje životinja u sobi
* druge radnje kojima se stvara nečistoća u prostorijama i okolišu studentskog doma ili narušava higijena i zdravlje.

(5) Nepridržavanje odredbi ovog članka ima za posljedicu poduzimanje disciplinske i materijalne odgovornosti prema stanaru studentskog doma.

Odredbom članka 2. Pravilnika o izmjenama i dopunama Pravilnika o domskom redu i uvjetima boravka studenata u studentskim domovima Sveučilišta u Zadru (20. srpnja 2022.) mijenjan je članak 22. stavak 4. točke 8. i 9.

Članak 23.

(1) Stanar studentskog doma obvezan je čuvati imovinu Centra (sobe, zajedničke prostorije, vanjske površine i opremu) te je upotrebljavati na način i u svrhu za koju je namijenjena, postupajući pažnjom dobrog gospodara.

(2) Stanaru nije dozvoljeno:

* lijepljenje slika i naljepnica na zid, staklo, vrata i namještaj
* ukucavanje čavala ili zavrtanje vijaka u zid, vrata i namještaj
* iznošenje sobnog i domskog namještaja i opreme iz prostora u kojima je instaliran
* skidanje i uzimanje (otuđivanje ili posuđivanje) službenih oznaka Centra, države RH i dr. u i sa objekata Centra
* razmještanje namještaja
* skidanje ili uništavanje inventarskih oznaka na opremi i uređajima (inventarske pločice i naljepnice)
* upotreba i držanje trošila električne energije i druge opreme u sobi (električno kuhalo, grijalica, toster, aparat za kavu, blender, plinska kuhala i sl.)
* držanje televizora u sobi (u slučaju da HRT kontrola zatekne televizor u sobi student će platiti kaznu)
* montiranje nove ili popravljanje instalirane opreme u sobi i zajedničkim prostorijama
* ostavljanje punjača u utičnici nakon punjenja mobitela, tableta ili laptopa
* obavljanje drugih radnji kojima se nanosi materijalna šteta domu.

(3) Nepridržavanje odredbi stavka 1., 2. ovog članka ima za posljedicu poduzimanje disciplinske i materijalne odgovornosti prema stanaru studentskog doma.

Članak 24.

(1) Stanar studentskog doma obvezan je koristiti ostvareno pravo na smještaj tako da ne remeti boravak, život i rad ostalih stanara.

(2) Stanaru nije dozvoljeno:

* galama, bučenje, glasno sviranje i reproduciranje glazbe u bilo koje doba dana i noći u domu ili dvorištu doma
* korištenje glazbenih instrumenata nakon 23 sata bez slušalica
* pušenje u sobama i drugim prostorima doma
* unos i konzumiranje alkohola u sobama, drugim prostorima doma i u dvorištu
* primanje posjeta bez prijave recepciji ili porti
* konzumiranje, prodaja i ostali oblici zlouporabe droga u svim objektima Centra
* kockanje i organiziranje kockanja u sobi ili zajedničkim prostorijama
* održavanje zabava u sobi, zajedničkim prostorijama ili dvorištu doma izvan roka za posjete i bez dozvole Voditelja
* primanje posjeta nakon 22,00 sata i zadržavanje posjeta nakon 23,00 sata
* ustupanje ležaja drugoj osobi, prepuštanje ležaja na korištenje drugoj osobi
* obavljanje obrtničkih i drugih poslova u sobi, odnosno Studentskom domu
* preprodaja proizvoda i usluga i oglašavanje istih u Studentskom domu
* ugrožavanje sigurnosti i zdravlja stanara i zaposlenika Centra
* poduzimanje drugih radnji koje nisu dozvoljene odredbama općih akata Sveučilišta u Zadru i Centra i odredbama pozitivnih propisa Republike Hrvatske.

(3) Nakon 22 sata je zabranjeno galamiti i stvarati buku u svim prostorijama studentskih domova radi sprečavanja uznemiravanja ostalih stanara, gostiju i susjeda

(4) Nepridržavanje odredbi ovog članka ima za posljedicu poduzimanje disciplinske i materijalne odgovornosti prema stanaru studentskog doma.

Članak 25.

(1) Radnici Centra će u svrhu utvrđivanja načina održavanja soba i inventara u sobama obavljati redovite preglede soba i zajedničkih prostorija najmanje dva puta godišnje te o obavljenom pregledu sastaviti izvješće koje dostavljaju Voditelju.

(2) Redoviti pregledi soba i zajedničkim prostorija obavljat će se uz prisutnost studenata smještenih u sobi i dva radnika Centra.

(3) O terminu redovitog pregleda soba studenti će biti obaviješteni.

(4) U slučaju da student ne može biti prisutan redovnom pregledu sobe, pregled se može obaviti i u njegovoj odsutnosti.

(5) Radnici Centra će vršiti izvanredne preglede soba zbog sumnje na kršenje odredbi ovog Pravilnika.

(6) Izvanredni pregledi soba će se vršiti bez prethodne najave.

(7) U slučaju da se stanar prilikom izvanrednog pregleda ne zatekne u sobi, pregled će se obaviti u njegovoj odsutnosti.

(8) O obavljenom redovnom i izvanrednom pregledu sastavit će se zapisnik koji treba sadržavati imena osoba koje obavljaju pregled, datum i vrijeme pregleda, imena zatečenih osoba u sobi, ocjena čistoće i urednosti prostora te napomena u koju se upisuje eventualno nastala šteta na inventaru i zidovima i sl.

(9) U slučaju da se prilikom pregleda utvrdi da je nastala šteta na inventaru primijenit će se odredba članka 32. za naknadu štete.

(10) U slučaju da se prilikom pregleda utvrdi da soba ne zadovoljava uvjete što se tiče čistoće dodijelit će se primjereni rok da stanar očisti sobu te će se izvršiti ponovni pregled.

(11) Ako se nakon proteka primjerenog roka i ponovnog pregleda ustanovi da stanar nije otklonio utvrđene nedostatke koji se tiču čistoće, spremačice će očistiti sobu, a stanari sobe će platiti čišćenje u iznosu od 30,00 EUR po stanaru.

Odredbom članka 7. Pravilnika o izmjenama i dopunama Pravilnika o domskom redu i uvjetima boravka studenata u studentskom domovima Sveučilišta u Zadru (5. svibnja 2023.) u članku 25. dodan je stavak 11.

Članak 26.

(1) U slučaju gubitka ključa/kartice stanar je dužan odmah po saznanju obavijestiti recepciju doma.

(2) Novi ključ/karticu stanar će preuzeti po plaćanju troška izrade novog ključa ili kartice. „Kredit“ za perilice/sušilice nije moguće vratiti na novu karticu.

(3) Stanar svoj ključ/karticu ne smije davati na korištenje drugoj osobi.

(4) Stanar ne smije sam izrađivati duplikat ključa.

(5) Pri iseljenju iz doma, stanar je dužan vratiti ključ/karticu. Ukoliko ne vrati, dužan je naknaditi trošak nove kartice/ključa.

Članak 27.

(1) Stanar doma obvezan je tijekom korištenja prava na smještaj prijaviti svaki kvar ili oštećenje nastalo u sobi, u zajedničkim prostorijama, na instalacijama i opremi studentskog doma, odmah po saznanju za kvar ili oštećenje putem e-maila za prijavu kvara ili na porti studentskog doma.

(2) Stanar je obvezan prijaviti nestanak predmeta, opreme i inventara, nakon što je saznao za nestanak.

Članak 28.

(1) Stanar doma obvezan je odmah prijaviti svaki slučaj težeg oboljenja kao i svaku sumnju na pojavu zaraznog oboljenja.

(2) Prijava se vrši Voditelju Centra.

(3) Stanar je obvezan podvrgnuti se liječničkom pregledu na zahtjev Voditelja, na zahtjev ovlaštenog liječnika i na zahtjev sanitarne inspekcije, u slučaju opravdane sumnje na bolest.

Članak 29.

(1) Student je obvezan odazvati se svakom pozivu upućenom od strane Voditelja.

(2) Poziv se upućuje stanaru usmeno, pisanim putem, putem e-maila, sms poruke ili preko oglasne ploče.

Članak 30.

(1) U slučaju neposredne opasnosti koja prijeti zdravlju i životu ljudi i sigurnosti imovine u studentskom domu stanar doma je obvezan obavijestiti odgovorne radnike studentskog doma, a ovisno o prirodi opasnosti i odgovarajuće nadležne službe.

Članak 31.

(1) Radnici studentskog doma i stanari obvezni su se pridržavati i provoditi mjere zaštite propisane od strane Centra ili propisane pozitivnim propisima Republike Hrvatske.

(2) Mjere zaštite propisuje Voditelj Centra.

Članak 32.

(1) Stanar je obvezan nadoknaditi svaku štetu učinjenu na objektu, odnosno opremi Centra.

(2) Prouzročena šteta iz prethodnog stavka može biti:

* individualna, kad je počinitelj poznat i
* sobna, katna i domska, koju nadoknađuju stanari sobe, kata ili svi stanari doma.

(3) Poticatelji ili pomagači solidarno odgovaraju.

(4) Solidarno odgovaraju za prouzročenu štetu i stanari koji su je uzrokovali radeći nezavisno jedni od drugih ako se ne mogu utvrditi njihovi udjeli u nastaloj šteti.

(5) Visinu štete utvrđuje Voditelj Centra na temelju zapisnika o učinjenoj šteti i troškovima otklanjanja štete, odnosno popravka.

(6) Počinitelju štete ispostavit će se račun za učinjenu štetu koji je dužan podmiriti u roku 15 dana.

(7) Ako šteta nije prouzročena namjerno ni krajnjom nepažnjom, a osoba odgovorna za štetu je slabog imovinskog stanja te bi je isplata potpune naknade dovela u oskudicu, Voditelj Centra može sniziti visinu naknade štete.

IV. ODGOVORNOST STANARA STUDENTSKOG DOMA

Članak 33.

(1) Za povrede odredaba ovog Pravilnika, općih akata Centra, odluka Centra, stanar studentskog doma odgovara disciplinski i materijalno neovisno je li povreda učinjena u studentskom domu ili u ostalim objektima Centra.

(2) Po odredbama ovog Pravilnika disciplinski i materijalno odgovara i student posjetitelj bez obzira što nije stanar studentskog doma, ukoliko se odgovornost odnosi na povrede iz ovog Pravilnika.

*1. Disciplinska odgovornost*

Članak 34.

(1) Student stanar studentskog doma odgovara disciplinski ukoliko svojom krivnjom učini disciplinski prijestup ili teži disciplinski prijestup.

Članak 35.

(1) Disciplinski prijestup je povreda odredbi ovog Pravilnika koju stanar učini namjerno ili krajnjom nepažnjom i to:

- preseljenje iz jedne sobe u drugu sobu, bez odobrenja (članak 7. stavak 3.) i

- postupanje protivno odredbi članka 22., 23., 26., 27. i 29. ovog Pravilnika te članka 24. stavka 2. alineja 1., 2., 3., 4. i 5.

**Članak 36.**

(1) Teži disciplinski prijestup je povreda odredbi ovog Pravilnika koju stanar učini namjerno ili krajnjom nepažnjom i to:

* 1. postupanje protivno odredbi članka 24. (osim stavka 2. alineja 1., 2., 3., 4. i 5.), 28. i 30. ovog Pravilnika,
  2. nepridržavanje ili onemogućavanje provođenja mjere zaštite (čl. 31.),
  3. konzumiranje, prodaja i ostali oblici zlouporabe droga u svim objektima Centra,
  4. drsko i nepristojno ponašanje prema stanarima studentskog doma, radnicima Centra, zaštitarima, susjedima i ostalim građanima,
  5. teže remećenje reda i mira u studentskom domu,
  6. nepoštivanje naloga koje je temeljem svojih ovlasti izdao recepcionar – portir ili zaposlenik Centra,
  7. iznošenje neistine ili namjerno prešućivanje istine djelatnicima Centra,
  8. prenošenje lažnih vijesti koje imaju za cilj uznemiravanje stanara studentskog doma,
  9. nepoštivanje naredbi i mjera koje imaju za cilj suzbijanje i sprečavanje zaraznih bolesti i epidemija,
  10. namjerno činjenje radnje koja ima za cilj izazivanje opasnosti za osobe i imovinu,
  11. namjerno propuštanje radnje kojom bi se spriječila opasnost za osobe i imovinu,
  12. namjerno onemogućavanje rada tehničkih i mehaničkih sustava zaštite (npr. skidanje ili prekrivanje vatrodojavnih detektora i kamera, zlouporaba evakuacijskih vrata, nepotrebno korištenje evakuacijskim stubištem i sl.),
  13. sudjelovanje u tučnjavi kao napadač ili poticanje drugih na tučnjavu,
  14. krivotvorenje dokumenata i isprava na temelju kojih je ostvario pravo na smještaj,
  15. davanje ključa/kartice na korištenje drugoj osobi,
  16. izrađivanje duplikata ključa bez znanja Centra,
  17. ustupanje svojeg prava na smještaj drugoj osobi,
  18. prodaja ili kupovina prava na smještaj u studentskom domu,
  19. primanje osobe na boravak (nakon 22,00 sata), stanovanje i spavanje u Studentskom domu,
  20. krađa imovine stanara, radnika i ostalih osoba,
  21. krađa imovine Centra,
  22. neuredno razduživanje ili propuštanje razduživanja (članak 12.),
  23. namjerno nanošenje štete imovini studentskog doma, imovini Centra i imovini stanara studentskog doma,
  24. ponavljanje povreda iz članka 35. ovog Pravilnika,
  25. nepristupanje reviziji prava na smještaj,
  26. zadržavanje u domu nakon 23 sata osobe koja nije stanar doma.

(2) Težim disciplinskim prijestupom smatraju se i radnje kojima se čine kaznena i prekršajna djela izvan prostora Centra za koje se po zakonu može izreći kazna.

Odredbom članka 8. Pravilnika o izmjenama i dopunama Pravilnika o domskom redu i uvjetima boravka u studentskim domovima Sveučilišta u Zadru (5. svibnja 2023.) u članku 36. dodan je stavak 2.

*2. Materijalna odgovornost*

Članak 37.

(1) Stanar studentskog doma koji je prouzročio materijalnu štetu Centru dužan je istu nadoknaditi.

(2) Stanar studentskog doma koji je svojim ponašanjem prouzročio potrebu za dodatnim čišćenjem prostora dužan je nadoknaditi trošak čišćenja po ispostavljenom računu.

(3) Ako stanar štetu učini namjerno ili iz krajnje nepažnje odgovara i disciplinski.

Članak 38.

(1) Postojanje štete, okolnosti pod kojima je nastala, visinu štete i počinitelja utvrđuje Voditelj Centra nakon izvješća odgovornog radnika. Odgovorni radnici su koordinatori za smještaj studenata u studentski dom.

(2)Nakon utvrđivanja činjenica iz prethodnog stavka Rješenje donosi Voditelj Centra, a šteta se plaća po ispostavljenom računu.

(3) Ako štetu prouzroči više stanara, svaki je stanar odgovoran za dio štete koju je prouzročio. Ukoliko se ne može ustanoviti udio svakog stanara pojedinačno u iznosu nastale štete, za štetu odgovaraju podjednako svi stanari sudionici u nastanku štetnog događaja.

(4) O prigovoru na Rješenje iz stavka 2. ovog članka odlučuje drugostupanjsko tijelo, a prigovor na Rješenje odgađa njegovo izvršenje.

*3. Disciplinske mjere*

Članak 39.

(1) Stanaru se zbog povrede odredaba ovog Pravilnika mogu izreći sljedeće disciplinske mjere:

* opomena
* opomena pred isključenje
* isključenje iz studentskog doma za jednu akademsku godinu
* isključenje iz studentskog doma za sve vrijeme studiranja

(2) Studentu/osobi koja nije redovni stanar studentskog doma, a učini povrede ovog Pravilnika kvalificirane kao disciplinski prijestup može se izreći opomena, a za povrede odredbi ovog Pravilnika kvalificirane kao teži disciplinski prijestup mogu se izreći disciplinske mjere:

- opomena pred gubitak prava na smještaj

* zabrana pristupa u objekte Centra za studentski standard
* gubitak prava na smještaj za jednu akademsku godinu
* gubitak prava na smještaj za sve vrijeme studiranja.

Članak 40.

(1) Disciplinska mjera opomena i opomena pred isključenje izriče se stanaru radi povrede odredaba ovog Pravilnika koje se smatraju disciplinskim prijestupom iz članka 35.

Članak 41.

(1) Disciplinska mjera isključenje iz studentskog doma za jednu akademsku godinu ili isključenje za sve vrijeme studiranja izriče se ako stanar počini teži disciplinski prijestup ili ponovno učini disciplinski prijestup tijekom akademske godine ili tijekom cjelokupnog boravka u studentskim domovima Sveučilišta u Zadru.

**Članak 42.**

(1) Koja će se disciplinska mjera isključenja iz studentskog doma u konkretnom slučaju primijeniti ovisi o ocjeni postojanja olakotnih, odnosno otežavajućih okolnosti koje procjenjuje ovlaštena osoba u Centru.

(2) Olakotne, odnosno otežavajuće okolnosti koje su u konkretnom slučaju primijenjene moraju se navesti u Rješenju o izrečenoj disciplinskoj mjeri.

(3) Isključenje iz studentskog doma za jednu akademsku godinu podrazumijeva isključenje stanara u tekućoj akademskoj godini u slučaju isključenja u zimskom semestru, a ako je isključen u ljetnom semestru onda se ne može prijaviti na natječaj za smještaj za sljedeću akademsku godinu.

Članak 43.

(1) Disciplinska mjera opomena pred gubitak prava na smještaj ili zabrana pristupa u objekte Centra izreći će se studentu/osobi koja nije stanar doma ako učini povrede ovog Pravilnika kvalificirane kao teži disciplinski prijestup i u slučaju ponavljanja disciplinskog prijestupa.

(2) Disciplinska mjera gubitka prava na smještaj za jednu godinu izreći će se studentu/osobi koji nije stanar studentskog doma, ako se kontrolom ili na drugi način utvrdi da koristi, boravi i spava u sobi koju mu je privremeno prepustio redovni stanar sobe ili u slučaju ponavljanja kršenja odredbi ovog Pravilnika nakon izrečene disciplinske mjere iz stavka 1. ovog članka.

(3)Disciplinska mjera gubitka prava na smještaj za sve vrijeme studiranja izreći će se studentu/osobi koji nije stanar studentskog doma, ako se kontrolom ili na drugi način utvrdi da koristi, boravi i spava u sobi koju mu je na duže vrijeme prepustio redovni stanar sobe, učini više povreda odredbi ovog Pravilnika kvalificiranih kao teži disciplinski prijestup ili u slučaju ponavljanja kršenja odredbi ovog Pravilnika nakon izrečene disciplinske mjere iz stavka 2. ovog članka.

Članak 44.

(1) Ako je disciplinska mjera zabrane pristupa izrečena u zimskom semestru zabrana vrijedi do 15. srpnja u tekućoj akademskoj godini, a ako je izrečena u ljetnom semestru zabrana pristupa vrijedi do 15. srpnja u idućoj akademskoj godini. U izuzetnim situacijama moguća je i trajna zabrana pristupa.

Članak 45.

(1) Gubitak prava za jednu akademsku godinu i zabrana pristupa izrečena u ljetnom semestru, kao disciplinske mjere, predstavljaju nemogućnost ostvarivanja prava na smještaj u Studentskom domu za sljedeću akademsku godinu, a gubitak prava na smještaj za sve vrijeme studiranja predstavlja nemogućnost ostvarivanja prava na smještaj u Studentskom domu za sve vrijeme studiranja. Studentima kojima su izrečene navedene disciplinske mjere prijave na natječaj za smještaj će se odbiti.

*4. Utvrđivanje disciplinske odgovornosti*

Članak 46.

(1) Postupak utvrđivanja disciplinske i materijalne odgovornosti studenta provodi Voditelj Centra.

**Članak 47.**

(1) Voditelj Centra u disciplinskom postupku izriču disciplinske mjere iz čl. 39.

Članak 48.

(1) Rješenje o izrečenoj disciplinskoj mjeri obvezno sadrži:

1. ime, prezime i OIB studenta
2. godinu studija, vrstu i razinu studija i JMBAG studenta
3. pravna osnova izricanja disciplinske mjere
4. izrečena disciplinska mjera
5. obrazloženje
6. pouka o pravu na prigovor.

(2)Rješenje o izrečenoj disciplinskoj mjeri Voditelj Centra je obvezan donijeti u primjerenom roku, a izvršit će ga u roku od 3 radna dana od dana konačnosti.

(3) Evidencije studenata kojima je izrečena disciplinska mjera vodi Voditelj Centra.

Odredbom članka 9. Pravilnika o izmjenama i dopunama Pravilnika o domskom redu i uvjetima boravka u studentskim domovima Sveučilišta u Zadru (5. svibnja 2023.) mijenja se članak 48. stavak 1., točke 1. i 2.

Članak 49.

(1) Rješenje iz prethodnog članka dostavlja se:

1. studentu
2. arhivi studentskog doma
3. oglasna ploča studentskog doma

(2) Rješenje koje se ne može uručiti studentu, poslat će se preporučenom pošiljkom na adresu prebivališta studenta, a dostava se smatra obavljenom danom uručenja, odnosno danom kada je pismeno ostavljeno u poštanskom sandučiću ili pretincu primatelja ili na drugom za primatelja vidljivom mjestu.

Odredbom članka 10. Pravilnika o izmjenama i dopunama Pravilnika o domskom redu i uvjetima boravka studenata u studentskim domovima Sveučilišta u Zadru (5. svibnja 2023.) mijenja se članak 49. stavak 1. točka 3.

Članak 50.

(1) Protiv Rješenja o izrečenoj disciplinskoj mjeri student može uložiti prigovor u roku od 5 (pet) dana od dana uručenja. Prigovor se podnosi drugostupanjskom tijelu. Voditelj Centra, nakon zaprimanja prigovora studenta isti je dužan dostaviti drugostupanjskom tijelu u roku od 3 dana od dana primitka te obrazložiti navode iz Rješenja.

(2) Drugostupanjsko tijelo za rješavanje prigovora protiv Rješenja o izrečenoj disciplinskoj mjeri je prorektor za studije i studente Sveučilišta u Zadru.

(3) Drugostupanjsko tijelo je obvezno u roku od 15 dana od dana dostavljanja prigovora, isti riješiti.

Članak 51.

(1) Prigovor na Rješenje o izrečenoj disciplinskoj mjeri i na Rješenje o utvrđenoj materijalnoj odgovornosti odgađa njegovo izvršenje, osim na Rješenje o izrečenoj disciplinskoj mjeri za teži disciplinski prijestup iz članka 36. točka 3., 9., 10., 13, 14., 17. i 18. ovog Pravilnika.

**Članak 52.**

(1) Drugostupanjsko tijelo za rješavanje prigovora raspravljajući o prigovoru studenta može Rješenje ukinuti, potvrditi, izmijeniti ili vratiti na ponovno odlučivanje uz obvezno uputu na činjenice koje treba posebno utvrditi.

(2) Odluka drugostupanjskog tijela za rješavanje prigovora je konačna.

*5. Zastara vođenja postupka*

Članak 53.

(1) Zastara pokretanja i vođenja postupka zbog disciplinskog prijestupa nastupa za 90 dana od saznanja za disciplinski prijestup i počinitelja.

(2) Zastara pokretanja i vođenja postupka zbog težeg disciplinskog prijestupa nastupa za 6 (šest) mjeseci od saznanja za teži disciplinski prijestup i počinitelja, osim disciplinskog prijestupa iz članka 36. točka 14. ovog Pravilnika za koji zastara nastupa za godinu dana.

(3)Postupak utvrđivanja materijalne odgovornosti zastarijeva u rokovima zastare utvrđene Zakonom o obveznim odnosima.

V. PREDSTAVLJANJE STUDENATA U DOMU

Članak 54.

(1) U cilju poboljšanja uvjeta stanovanja u studentskim domovima, te neposrednije povezanosti stanara studentskih domova, mogu se izabrati predstavnici studenata.

(2) Predstavnici studenata mogu biti samo studenta smješteni u studentskom domovima, a u pravilu se izabire do 3 predstavnika studenata.

(3) Predstavnici studenata biraju se u pravilu početkom akademske godine, a izabiru se za jednu akademsku godinu.

Odredbom članka 11. Pravilnika o izmjenama i dopunama Pravilnika o domskom redu i uvjetima boravka studenata u studentskim domovima Sveučilišta u Zadru (5. svibnja 2023.), mijenja se članak 54.

Članak 55.

Briše se.

Odredbom članka 12. Pravilnika o izmjenama i dopunama Pravilnika o domskom redu i uvjetima boravka Studenata u studentskim domovima Sveučilišta u Zadru (5. svibnja 2023. ) članak 55. se briše.

Članak 56.

Briše se.

Odredbom članka 12. Pravilnika o izmjenama i dopunama Pravilnika o domskom redu i uvjetima boravka Studenata u studentskim domovima Sveučilišta u Zadru (5. svibnja 2023. ) članak 56. se briše.

VI. POSEBNA PRAVA I OBVEZE STANARA STUDENTSKOG DOMA

**Članak 57.**

(1) Ukoliko jedan ili svi stanari neke sobe borave određeno vrijeme (dulje od 15 dana) izvan studentskog doma obvezni su svoju odsutnost i vrijeme trajanja iste prijaviti na recepciji doma.

VII. ZAVRŠNE ODREDBE

Članak 58.

(1) Useljenjem u studentski dom stanar preuzima prava i obveze utvrđene ovim Pravilnikom.

Članak 59.

(1) Danom stupanja na snagu ovog Pravilnika o domskom redu i uvjetima boravka studenata u studentskim domovima Sveučilišta u Zadru, prestaje važiti Domski red Studentskog doma u Zadru od 29. veljače 2012. godine

Članak 60.

(1) Ovaj Pravilnik stupa na snagu danom donošenja i objavit će se na oglasnim pločama studentskih domova i na mrežnoj stranici Sveučilišta u Zadru.

Članak 61.

(1) Tumačenje odredbi ovog Pravilnika daje Voditelj Centra.

KLASA: 025-02/23-02/17

URBROJ: 2198-1-79-01-23-02

Zadar, 10. svibnja 2023.

Rektorica

Prof. dr. sc. Dijana Vican